DA Den Europæiske Unions Tidende C 197/10

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 197/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»CHIRIMOYA DE LA COSTA TROPICAL DE GRANADA-MÁLAGA«

EF-Nr.: ES-PDO-0005-0244-11.06.2002

BOB ( X ) BGB ( )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Subdirección General de Calidad Diferenciada y Agricultura Ecológica, Ministerio de Medio Ambiente, Medio Rural y Marino Adresse: Paseo Infanta Isabel, 1 28071 Madrid ESPAÑA Tlf. +34 913475394 Fax +34 913475410 E-mail: sgcaae@mapya.es

2. Ansøgende sammenslutning:

Navn: Asociación de Productores y Elaboradores de Chirimoya de la Costa Tropical de Granada-Málaga Adresse: Av. de Andalucía, 1 18690 Almuñécar (Granada) ESPAÑA Tlf. +34 58632715 Fax +34 58632961 E-mail: chirimoya@crchirimoya.org Sammensætning: Producent/forarbejdningsvirksomhed ( X ) Andet ( )

3. Produktets art:

Kategori 1.6: Frugt, grøntsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Chirimoya de la Costa tropical de Granada-Málaga«

4.2. Beskrivelse:

Cherimoyafrugter (Annona Cherimola Mill.), skindtype Impressa, stammer fra den lokale sort »Fino de Jete«, bestemt til konsum i frisk stand.

Produktets karakteristika stammer fra de særlige kendetegn ved sorten »Fino de Jete« og er blevet tilpasset af de geografiske forhold i det tropiske kystområde ved Granada-Málaga.

— Frugter med skind dannet af glatte skæl, der eventuelt kan have let nedtrykkede kanter på det optimale høsttidspunkt; frugten er rund, oval, hjerteformet eller nyreformet og er oftest symmetrisk i forhold til stilkaksen.

— Frugtens farve er lysegrøn på det optimale høsttidspunkt.

— Frugtskindet er forholdsvis tykt.

— Indkapslede frø, dvs. frøene ligger i kapsler, hvorfra de ikke umiddelbart frigøres.

— Meget sød, men afbalanceret let syrlig smag; indhold af opløseligt sukker over 17o Brix.

— Frugtkødets farve er på høsttidspunktet hvid eller elfenbensfarvet.

Hvad angår kategorier og krav, skal disse opfylde bestemmelserne i den gældende kvalitetsstandard for cherimoyafrugter. Den beskyttede oprindelsesbetegnelse kan kun omfatte cherimoya, der er klassificerede som »Extra« og »I«.

4.3. Geografisk område:

Det område, hvor produktionen, klargøringen og emballeringen finder sted for cherimoyafrugter, der er omfattet af oprindelsesbetegnelsen »Chirimoya de la Costa Tropical de Granada-Málaga«,består af de arealer, der ligger i området med samme navn, og som omfatter følgende kommuner:

I provinsen Granada: Motril, Vélez de Benaudalla, Los Guájares, Molvízar, Salobreña, Itrabo, Otívar, Lentejí, Jete og Almuñécar

I provinsen Malaga: Nerja, Frigiliana, Torrox, Algarrobo og Vélez-Málaga.

Klargøringen og emballeringen af cherimoya i det geografiske område er berettiget, da cherimoyaen er en meget skrøbelig og letfordærvelig frugt, hvis skind er yderst modtageligt for misfarvninger på grund af mekaniske skader som f.eks. friktioner og stød. Produktet skal håndteres yderst varsomt lige fra den manuelle høst til emballeringen i lagrene, som bør finde sted inden for 24 timer. Det er strengt forbudt at ompakke og/eller foretage nye håndteringer af frugten.

4.4. Bevis for oprindelse:

De grundlæggende elementer, der godtgør produktets oprindelse og kvalitet, er følgende:

— Cherimoyafrugter af den godkendte sort skal stamme fra registrerede plantager i produktionsområdet.

— Dyrkningsmetoderne i de registrerede plantager skal være i overensstemmelse med bestemmelserne i varespecifikationen, og de kontrolleres for at sikre overholdelsen.

— Produktet transporteres og opbevares i registrerede frugtcentraler i produktionsområdet under forhold, der garanterer den størst mulige holdbarhed.

— Klargøring, emballering, præsentation, forsendelse og opbevaring af cherimoya kontrolleres af kontrolinstansen »Consejo Regulador«.

— Der foretages fysiske, kemiske og organoleptiske analyser med en vis hyppighed for at sikre frugternes kvalitet.

— Kun cherimoya, der opfylder kravene gennem hele processen, må emballeres og markedsføres med en oprindelsesgaranti på en nummereret kontroletiket fra kontrolinstansen. Kontrolinstansen giver afsætningsvirksomheden et antal kontroletiketter, der svarer til antallet af produkter, som landbrugeren har leveret til det pågældende center for klargøring og emballering af det certificerede produkt, og til antallet af emballager.

4.5. Produktionsmetode:

Dyrkningen af cherimoya starter som for ethvert andet frugttræ med udplantning, i dette tilfælde i form af en podet plante. Det podede plantemateriale svarer til den sort, der traditionelt vokser i området, dvs. Fino de Jete.

Beplantningstætheden i området ligger normalt på 160-200 træer pr. hektar.

I løbet af træets første 3-4 leveår foretages formbeskæringen. Når træet fra sit 5 leveår begynder at sætte frugt, foretages befrugtningspodningen, som vil være afgørende for træets frugtsætning. Det bedste tidspunkt for podning er sidst på vinteren.

Der foretages manuel bestøvning til supplering af den naturlige bestøvning i de områder af Costa Tropical de Granada-Málaga, hvor den naturlige bestøvning er uregelmæssig eller utilstrækkelig.

Befrugtningen er vanskelig, men til gengæld er cherimoyaen modstandsdygtig over for skadedyr. Det skadedyr, der primært angriber cherimoya, er den såkaldte »frugtflue« eller »middelhavsfrugtflue« (Ceratitis Capitata Wied). Den angribes i mindre grad af lus (Cocus hesperidium og Pseudococus citri). For at bekæmpe disse skadegørere benyttes desuden godkendte insektgifte.

De hyppigst forekommende sygdomme er svamp i rodhals og primære rødder, først og fremmest Armillaria mellea og Rosellina necatrix som følge af for stor fugtighed ved træets fod, hvorfor det normalt tilrådes, at træets rodhals og primære rødder afdækkes, således at man kan skrabe råddet væk, indtil man kommer ind til det sunde træ og derefter desinficerer det med et godkendt svampemiddel.

Ved forårets start er det normalt at pløje cherimoyaplantagerne i en dybde af ca. 15 cm.

Mængden af gødning, der tilføres, afhænger af en række faktorer som f.eks. jordens frugtbarhed, vandingssystem, grundstamme, træernes alder og navnlig høstudsigterne.

Der bruges to vandingssystemer, som er forskellige alt efter, om beplantningen er på en skråning (punktvanding) eller en slette (vanding ved overrisling).

Høsten af produktet er fuldstændig manuel. Når cherimoyafrugterne er plukket, transporteres de til klargørings- og emballeringscentrene på forsigtig vis, således at produktet bevarer sine egenskaber.

Når cherimoyafrugterne er nået frem til disse registrerede centre, klassificeres de efter kategori.

Produktet skal håndteres yderst varsomt lige fra plukningen på træerne til emballeringen i lagrene, som bør finde sted inden for 24 timer. Det er strengt forbudt at ompakke og/eller foretage nye håndteringer af frugten.

4.6. Tilknytning:

Sorten »Fino de Jete« er fremkommet gennem en naturlig udvælgelsesproces med menneskets medvirken på en art, der blev bragt fra det amerikanske kontinent i det 18. århundrede. I øjeblikket dyrkes den udelukkende i Costa Tropical de Granada-Málaga.

Nogle af kriterierne for, at landbrugerne i området udvalgte den, var bl.a. dens høje og sikre udbytte i årenes løb, som primært skyldes en perfekt tilpasning til miljøet, frugtens lysegrønne farve, der delvis skyldes dyrkningsmetoderne, en høj beplantningstæthed, podningsmetoderne og de stejle og indesluttede terrænforhold i de intertropiske dale, der giver frugten de bedst mulige skyggeforhold.

Derudover har frugten et skind med nedtrykkede skæl (Impresa-typen), der er tykkere end hos andre sorter, og det letter håndteringen og transporten, fordi frugten er mindre sårbar over for mekanisk påførte skader. Organoleptisk set har frugten en afbalanceret sød og let syrlig smag, som også er betinget af de klimatiske forhold i området, idet frugterne her modner om sommeren, hvor temperaturerne er højest, og det giver frugter med større indhold af opløseligt sukker. Dette er en følge af produktionsområdets beliggenhed på en breddegrad, som svarer til et tempereret område, mens størsteparten af produktionsområderne i verden befinder sig på breddegrader tæt på tropiske zoner eller tilmed ækvator, hvor træerne sætter frugter hele året.

Alle disse karakteristika betyder, at sorten »Fino de Jete« er en økotype, der er perfekt tilpasset de særlige subtropiske forhold i produktionsområdet for denne oprindelsesbetegnelse.

4.7. Kontrolinstans:

Navn: Consejo Regulador de la Denominación de Origen «Chirimoya de la Costa Tropical de Granada-Málaga». Adresse: Av. Juan Carlos I, Ed. Estación, Apdo. de Correos 648 18690 Almuñécar (Granada) ESPAÑA Tlf. +34 958635865 Fax +34 958639201 E-mail: chirimoya@crchirimoya.org

Kontrolinstansen Consejo Regulador de la Denominación de Origen de la Chirimoya de la Costa Tropical Granada-Málaga opfylder standard EN 45011 i overensstemmelse med de gældende bestemmelser.

4.8. Mærkning:

Salgsetiketterne, der er forskellige for hver enkelt registreret virksomhed, skal godkendes af kontrolinstansen. Der skal obligatorisk stå: Denominación de Origen »Chirimoya de la Costa Tropical de Granada-Málaga«

Alle former for emballage, hvori der forsendes cherimoya, som er omfattet af oprindelsesbetegnelsen, skal være forsynet med nummererede kontroletiketter, som er udstedt af kontrolinstansen, og som i de registrerede lagre anbringes på en sådan måde, at de ikke kan genanvendes.

De nummererede kontroletiketter anvendes både til kategori Extra og kategori I.